Բանն այն է, որ զուտ քաղաքագիտական առումով ՀՀԿ-ն իհարկե իշխանություն չէր, ինչին հղում է անում Աշոտյանը, սակայն Հանրապետականը իշխանություն էր Քոչարյանի հետ պայմանավորվածությամբ: Այդ պայմանավորվածությունը ՀՀԿ նախագահ Անդրանիկ Մարգարյանը ձեռք բերեց մարտի 3-ից հետո, երբ Միասնություն դաշինքը տալիս էր իր Կարապի ասուլիսը, պահանջելով Սերժ Սարգսյանի պաշտոնանկությունը նախագահի աշխատակազմի ղեկավարի պաշտոնից: Երկու ամիս անց Անդրանիկ Մարգարյանն արդեն վարչապետ էր, Սերժ Սարգսյանը նրա կառավարությունում պաշտպանության նախարար, իսկ ասուլիսում Անդրանիկ Մարգարյանի հետ ուս-ուսի նստած Արամ Սարգսյանն ու Ստեփան Դեմիրճյանն այլեւս նրա հետ չէին, Վազգեն Սարգսյանի ու Կարեն Դեմիրճյանի կազմած Միասնություն դաշինքն այլեւս չկար: